《送王深道归黄岩云霞居并简李微之周子靖吴毅》
宋代·刘宰

之子云霞居，地隔千万山。
三年三过我，一见一开颜。
袖出西游编，字字破天悭。
可怜东门享，不及海上閒。
后会不可期，天步方艰难。
赠别可言无，鸟倦宜知还。
白发暮倚闾，山空水潺潺。
道逢两伦魁，风采照人寰。
出处各有适，为问二者间。
李周两太史，笔削凛二班。
为问静中得，何方济时艰。
老我疾病馀，癙尤涕空潸。
回雁可寄书，勿诿殆且烦。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。